cran
Store norske leksikon,Realfag,Fysikk,Mål og vekt
Cran er en britisk volumenhet for fersk sild som er lagt i fisketønner. Enheten gjelder for rundfisk, det vil si for fisk som ikke er sløyet. Etter 1852 ble enheten fastsatt til 37 ½ imperial gallon.
1 cran = 37 ½ imp gal ≈ 170,5 liter  En cran sild tilsvarer i gjennomsnitt rundt 1200 fisk, og veier omtrent 28 stones (anslagsvis 180 kilogram).Enheten kom opprinnelig fra Skottland og navnet er hentet fra det gæliske ordet crann som betyr mål på fersk sild. For å måle opp silden ble en standard 30-gallon fisketønne fylt opp med topp. Det oppmålte volumet ble dermed større enn 30 gallon og anslått til 34 wine gallon. Volumenheten ble senere redefinert flere ganger. I en lovbestemmelse fra 1816 ble den fastsatt til 42 wine gallon, og i 1832 til 45 wine gallon. 45 wine gallon tilsvarer omtrent 37 ½ imperial gallon, som ble den endelige definisjonen fra 1852. Enheten ble legal enhet også i England og Wales fra 1908. Les mer i Store norske leksikon eldre og fremmede volumenheter volumenhet